Zagreb, 5. lipnja 2020.g.

**Z A P I S N I K**

sa **88. sjednice** Povjerenstva za odlučivanje o sukobu interesa održane dana 5. lipnja 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tončica Božić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 87. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red te zbog odsutnosti članice Povjerenstva Tončice Božić predlaže da se sa dnevnog reda skinu toč. 9. i 10. u kojima je ista izvjestiteljica.

Članica Povjerenstva Tatijana Vučetić predlaže da se dnevni red dopuni s toč. 15. Davanje mišljenja u predmetu **M-72/19, na zahtjev dužnosnika IVE DUJMIĆA, gradonačelnika Grada Opatije.** Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-342/18, dužnosnica ANKA MRAK-TARITAŠ, zastupnica u Hrvatskom saboru,** iznosi predmet i navodi da je protiv dužnosnice pokrenut postupak zbog moguće povrede članka 8. i 9. ZSSI-a, koja proizlazi iz nesklada imovine u Izvješćima o imovinskom stanju i imovine utvrđene u postupku provjere u pogledu ostalih prihoda od obavljanja poslova nevezanih za obnašanje dužnosti te zbog moguće povrede članka 7. podstavka c) koja proizlazi iz okolnosti da je dužnosnica donijela Odluke o osnivanju ispitnog povjerenstva za strukovno područje arhitekture kojima je samu sebe imenovala predsjednicom navedenog ispitnog povjerenstva i ispitivačicom na stručnim ispitima i na temelju kojih je ostvarila primitak u ukupnom neto iznosu od 22.455,01 kunu.

Na odluku o pokretanju postupka dužnosnica se nije očitovala.

U postupku su pribavljeni svi relevantni podaci.

Izvjestiteljica predlaže da se donese odluka kojom se utvrđuje da je dužnosnica počinila povredu članka 27. ZSSI-a, u vezi s člankom 8. i 9. ZSSI-a, vezano uz navedeni nesklad i da je počinila povredu članka 7. podstavka c) ZSSI-a donošenjem Odluka oosnivanju ispitnogpovjerenstva za strukovno područje arhitekture kojima je samu sebe imenovala predsjednicom navedenog ispitnog povjerenstva i ispitivačicom na stručnim ispitima i na temelju kojih je ostvarila primitak te da joj se za utvrđene povrede izrekne sankcija u ukupnom iznosu od 5.000,00 kn, koja će se izvršiti u pet jednakih uzastopnih mjesečnih obroka.

Otvara se rasprava.

Predsjednica Povjerenstva iznosi protuprijedlog da se dužnosnici za utvrđenu povredu izrekne sankcija u iznosu od 7000 kn plativa u 7 obroka, s obzirom da se radi o zlouporabi položaja.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da je dužnosnik Igor Brajdić pristupio sjednici Povjerenstva.**

Predsjednica Povjerenstva kao izvjestiteljica u predmetu **P-296/18, dužnosnik IGOR BRAJDIĆ, zamjenik gradonačelnika Grada Bjelovara,** iznosi predmet i navodi da je protiv dužnosnika pokrenut postupak zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Hidroregulacija d.d., na povjerenika.

Dužnosnik se očitovao na odluku o pokretanju postupka.

Izvjestiteljica u cijelosti iznosi očitovanje dužnosnika.

Predsjednica Povjerenstva daje riječ dužnosniku koji tom prilikom navodi da je nakon smrti oca naslijedio dionice. Od SKDD-a zatražio je podatak predstavljaju li naslijeđene dionice više ili manje od 5 % vlasništva trgovačkog društva. Nakon što je od SKDD-a dobio podatak odmah se obratio Povjerenstvu i prema dobivenim informacijama protumačio da upravljačka prava može prenijet do isteka tekuće godine. Dužnosnik nadalje navodi da bi se dionica odrekao da je bio svjestan da će imati ovakvih problema.

Izvjestiteljica predlaže da se donese odluka kojom se utvrđuje da je dužnosnik povrijedio čl. 16. st. 1. i čl. 2. st. 2. al. 2. ZSSI-a te da mu se izrekne sankcija opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da raspravljanje o 2. točci dnevnog reda dovršeno.

**Utvrđuje se da je sjednicu napustio dužnosnik Igor Brajdić.**

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-2/17, dužnosnik ZLATKO PINJUH, općinski načelnik Općine Čeminac** iznosi predmet i navodi da je protiv dužnosnika pokrenut postupak zbog moguće povrede članka 8. i 9. ZSSI-a, koja proizlazi iz nesklada imovine prijavljene u Izvješćima o imovinskom stanju s imovinom utvrđenom u postupku provjere na temelju podataka nadležnih tijela kao i moguće povrede članka 11. ZSSI-a koja proizlazi iz primitka nagrade Općinskog vijeća Općine Čeminac te zbog moguće povrede članka 5. stavka 1. i 4. ZSSI-a koja proizlazi iz okolnosti da dužnosnik nije usmjerio nadležne službe Općine Čeminac da dostave Povjerenstvu tražene podatke i dokumentaciju.

Na odluku o pokretanju postupka dužnosnik se očitovao.

Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio čl. 8. i 9., čl. 7.d. i čl. 39. st. 5. ZSSI-a te da mu se za utvrđene povrede izrekne sankcija u iznosu od 5000 kn plativa u 5 obroka.

Članica Povjerenstva Tatijana Vučetić iznosi protuprijedlog da se donese odluka kojom se utvrđuje da je dužnosnik povrijedio čl. 8. i 9., čl. 11. i čl. 5. st. 1.ZSSI-a te da mu se za utvrđene povrede izrekne sankcija u iznosu od 6000 kn plativa u 6 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-101/18, dužnosnik IVO EMIĆ, općinski načelnik Općine Štefanje,** iznosi predmet i navodi da je protiv dužnosnika pokrenut postupak zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnih odnosa između Općine Štefanje i Specijalističke ordinacije opće medicine dr. Gordana Emić u kojoj je nositelj samostalne djelatnosti bračni drug dužnosnika, a koji je nastao dodjelom financijskih sredstava radi sufinanciranja provođenja zdravstvene zaštite iz Proračuna Općine Štefanje za 2012.g., 2013.g., 2014.g., 2015.g., 2016.g., 2017.g. i 2018.g. u okviru Programa javnih potreba u društvenim djelatnostima na području Općine Štefanje.

Dužnosnik se na odluku o pokretanju postupka očitovao.

Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 18. st. 1. ZSSI-a te da se sukladno st. 6. navedenog članka predmet dostavi na daljnje postupanje državnom odvjetništvu zbog utvrđenja ništetnosti pravnog posla i da se dužnosniku izrekne sankcija opomene.

Otvara se rasprava.

Član Povjerenstva Davorin Ivanjek iznosi protuprijedlog da se dužnosniku za utvrđenu povredu izrekne sankcija u iznosu 5000 kn plativa u 5 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Predsjednica Povjerenstva kao izvjestiteljica u predmetu **P-426/18, dužnosnik KRISTIJAN KAPOVIĆ, općinski načelnik Općine Vir,** iznosi predmet i navodi da je protiv dužnosnika pokrenut postupak zbog moguće povrede članka 15. stavka 2. ZSSI-a, koja proizlazi iz okolnosti što je dana 30. svibnja 2017.g. kao jedini član Skupštine trgovačkog društva Vir turizam d.o.o. donio odluku o imenovanju Kristine Perić za članicu Uprave – direktoricu tog trgovačkog društva, bez prethodnog prijedloga Općinskog vijeća Općine Vir.

Dužnosnik je u Zakonom propisanom roku dostavio pisano očitovanje.

Izvjestiteljica u bitnome iznosi očitovanje dužnosnika

Izvjestiteljica predlaže da se donese odluka kojom se utvrđuje da je dužnosnik počinio povredu članka 15. stavka 2. ZSSI-a.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da se donese odluka da nije utvrđena povreda budući je čl. 48. Zakona o lokalnoj i područnoj samoupravi propisana obveza općinskog načelnika da imenuje i razrješuje članove uprava trgovačkih društava u vlasništvu jedinica lokalne i područne samouprave, a navedeni zakon je kasniji zakon u odnosu na ZSSI.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

**Utvrđuje se da je sjednici pristupio dužnosnik Robert Marčelja.**

Članica Povjerenstva Aleksandra Jozić-Ileković kao izvjestiteljica u predmetu **P-29/19, dužnosnik ROBERT MARČELJA, općinski načelnik Općine Jelenje,** iznosi predmet i navodi da je protiv dužnosnika pokrenut postupak zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. i 29. travnja 2019.g. s imovinom utvrđenom u postupku provjere na temelju podataka pribavljenih od nadležnih tijela, a koji se odnose na visinu plaće za obnašanje dužnosti.

Na Odluku o pokretanju postupka dužnosnik Robert Marčelja dostavio je očitovanje.

Izvjestiteljica u bitnom iznosi očitovanje dužnosnika.

Otvara se rasprava.

Predsjednica Povjerenstva daje riječ dužnosniku koji tom prilikom navodi da je točno da nije prijavio činjenicu smanjenja svoje imovine no da je to ispravio po zahtjevu Povjerenstva u svojem očitovanju od 17. prosinca 2019.g. Nadalje, dužnosnik navodi kako je točno da nije prijavio promjenu visine plaće koja je nastala prilikom isplate plaće u listopadu 2017.g. te da se ona razlikuje od plaće prijavljene u Izvješću od 7. srpnja 2017.g. Dužnosnik navodi kako je umanjenje plaće nastalo kao odluka Općinskog vijeća o smanjenju koeficijenta dužnosnika kao i sudskog postupka oko uzdržavanja i prava na korištenje porezne olakšice koja mu je kroz poreznu karticu provedena tek u srpnju 2018.g. Isto tako dužnosnik navodi kako je predmetnu promjenu bio dužan prijaviti u roku 30 dana od kraja godine u kojoj je promjena nastupila te mu je stoga rok za podnošenje izmjene bio do 30. siječnja 2019.g., a odlukom Općinskog vijeća od 29. siječnja 2019.g. došlo je do povećanja obračunskog koeficijenta temeljem kojeg dolazi do povećanja iznosa plaće na 12.137,18 kuna čime je iznos primanja za veljaču 2019.g. manji od prijavljenog iznosa za 3,41% što ulazi u dopušteni iznos promjene. Dužnosnik napominje da obvezu iz članka 8. ZSSI-a shvaća ozbiljno no da se zbog spleta okolnosti dogodila pogreška prijave umanjenja primanja u odnosu na prijavljena primanja koja je u travnju 2019.g. i ispravljena.

Izvjestiteljica predlaže da se donese odluka kojom se utvrđuje da je dužnosnik zbog utvrđenog nesklada počinio povredu članka 27. ZSSI-a, u vezi s člankom 8. i 9. ZSSI-a i to u odnosu na podatke o visini plaće za obnašanje dužnosti te da mu se za utvrđenu povredu izrekne sankcija u ukupnom iznosu od 2.000,00 kn, koja će se izvršiti u dva jednaka uzastopna mjesečna obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-159/19, dužnosnik IVAN ĆELIĆ, zastupnik u Hrvatskom saboru** iznosi predmet i navodi da je Povjerenstvo sukladno članku 24. ZSSI-a izvršilo redovitu podataka iz izvješća o imovinskom stanju dužnosnika koje je podneseno povodom bitne promjene u imovini u kojem je naveo da od poslodavca Klinika za psihijatriju Vrapče prima mjesečnu plaću u neto iznosu od 11.078,92 kn te da za obnašanje dužnosti zastupnika u Hrvatskom saboru prima mjesečnu plaću u neto iznosu od 13.123,26 kn.

Neposrednim uvidom u podatke Porezne uprave utvrđeno je da dužnosnik od Klinike za psihijatriju Vrapče prima mjesečnu plaću u iznosu od 11.078,92 kn, dok od Hrvatskog sabora prima mjesečni iznos od 2.886,63 kn. Iz navedenog proizlazi da dužnosnik prima plaću od navedene Klinike i razliku plaće od Hrvatskog sabora do visine plaće zastupnika u Hrvatskom saboru, iako iz podataka podnesenog izvješća proizlazi da dužnosnik prima punu plaću od Klinike za psihijatriju Vrapče i Hrvatskog sabora.

Zbog utvrđenog nerazmjera dužnosniku je dostavljen zaključak da se na nesklad očituje.

Dužnosnik je navedeni Zaključak zaprimio ali se na isti nije očitovao.

Izvjestitelj predlaže da se donese odluka o pokretanju postupka zbog moguće povrede članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-20/20, dužnosnik NIKOLA GRMOJA, zastupnik u Hrvatskom saboru,** iznosi predmet i navodi da je protiv dužnosnika podnesena prijava u kojoj se u bitnom navodi da se u 2016.g. Ministarstvo uprave bavilo problematikom državnih službenika koji nisu u zakonom propisanom roku položili državni stručni ispit te je upravna inspekcija trebala inicirati prestanak rada u službi za stotinjak osoba. Čitav proces naglo je zaustavljen zbog intervencije iz Metkovića zbog toga što je na popisu bila i službenica Grada Metkovića ………………. koja nije položila državni stručni ispit.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-373/18, dužnosnik BRANKO PUTAREK, zamjenik gradonačelnika Grada Ivanca,**  iznosi predmet i navodi da je Povjerenstvo protiv dužnosnika pokrenulo postupak, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.

Nakon pokretanja postupka Povjerenstvo je od Grada Ivanca zatražilo očitovanjevezano uz postojanje poslovnog odnosa između Grada Ivanca i trgovačkog društva Poljoprivredno poduzeće Ivanec d.o. te iz očitovanja Grada Ivanca proizlazi da je bilo poslovnih odnosa.

Izvjestitelj predlaže proširenje postupka protiv dužnosnika zbog moguće povrede članka 17. stavka 1. ZSSI-a, koja proizlazi iz stupanja u poslovne odnose Grada Ivanca s trgovačkim društvom Poljoprivredno poduzeće Ivanec d.o.o., u kojem dužnosnik ima više od 0,5% udjela u vlasništvu, temeljnom kapitalu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **P-423/18, dužnosnik IVICA KOVAČEVIĆ, općinski načelnik Općine Jakšić,** iznosi predmet i navodi da je protiv dužnosnika podnesena prijava u kojoj se u bitnome navodi da je prije više od osam mjeseci Ministarstvo financija postupajući po prijavi obavilo proračunski nadzor i sačinilo zapisnik o provedenom nadzoru te da dužnosnik odbija isti dati na uvid članovima Općinskog vijeća Općine Jakšić navodeći da se radi o tajnom dokumentu. U prijavi se navodi da se podnositelj obratio i povjereniku za informiranje te ističe da je dužnosnik dužan predočiti navedeni zapisnik članovima Općinskog vijeća, koje prema Statutu Općine Jakšić nadzire materijalno financijsko poslovanje Općine. Prijavitelj iznosi da zapisnik o proračunskom nadzoru nije tajni dokument te da je dužnosnik u sukobu interesa, jer je javni interes opisanim postupanjem pretpostavio svom vlastitom privatnom interesu kao i da je dužnosnik osobno izjavio „da su on i Općina u problemima“. Ističe se da je tijekom posljednjih godinu dana rad Općine Jakšić pod nadzornim aktivnostima više državnih institucija zbog sumnje na zloporabu ovlasti i položaja dužnosnika.

U postupku je pribavljena sva relevantna dokumentacija.

Provjerom izvješća o imovinskom stanju utvrđeno je da dužnosnik nije naveo da je vlasnik vozila marke IMT tip 539.

Izvjestitelj predlaže da se ne pokrene postupak vezano za uskratu davanja na uvid zapisnika o provedenom proračunskom nadzoru članovima Općinskog vijeća Općine Jakšić, za koji se ne iznosi da su njime utvrđene konkretizirane okolnosti moguće povrede ZSSI-a, već eventualne dužnosnikove prekršajne i kaznene odgovornost, kao niti za nastanak poslovnog odnosa Općine Jakšić s obrtom BBS – Trans koji se ne može dovesti u svezu s dužnosnikom, međutim da se postupak pokrene zbog kršenja odredbi čl. 8. i 9. ZSSI-a koja proizlaze iz nesklada i koji se odnosi na podatke o pokretnini koja se upisuje u javni registar, motornom vozilu marke IMT tip 539.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **M-46/20, na zahtjev dužnosnice MARINE GUČANIN, zamjenice općinskog načelnika Općine Udbina,** iznosi predmet i navodi da je dužnosnica podnijela zahtjev za mišljenjem u kojem navodi da dužnost zamjenice općinskog načelnika Općine Udbina odnaša profesionalno te se planira javiti na natječaj za radno mjesto stručnog suradnika za provedbu projekata u LAG-u Lika. S obzirom da je Općina Udbina član navedenog LAG-a te uplaćuje godišnju članarinu u iznosu od 10.000,00 kn, dužnosnica od Povjerenstva traži mišljenje može li se javiti na navedeni natječaj.Na upit Povjerenstva, dužnosnica je dostavila dopunu zahtjeva, a u kojoj dužnosnica navodi da će, u slučaju da se zaposli na nekom drugom radnom mjestu, dužnost zamjenice općinskog načelnika Općine Udbina, obavljati kao volonter.

Izvjestiteljica predlaže da se donese mišljenje da sukladno odredbama ZSSI-a nema zapreke da se dužnosnica, istovremeno uz volontersko obnašanje navedene dužnosti javi na natječaj za zapošljavanje te da se, ako bude izabrana kao najbolji kandidat, zaposli na radnom mjestu stručnog suradnika za provedbu projekata u Lokalnoj akcijskoj grupi Lika čiji član je i Općina Udbina.

Ukoliko stupi u radni odnos u LAG-u Lika, upućuje se da se, u cilju očuvanja vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da je koristila dužnost zamjenice općinskog načelnika Općine Udbina radi postizanja osobnog probitka, izuzme iz svakog, pa i posrednog, oblika sudjelovanja u postupku dodjele sredstava iz proračuna Općine Udbina LAG-u Lika, kao i iz sudjelovanja u donošenju svake druge odluke iz nadležnosti Općine Udbina koja se odnosi na navedeni LAG.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-47/20, na zahtjev dužnosnice KSENIJE OSTRIŽ, zamjenica gradonačelnika Grada Koprivnice** iznosi predmet i navodi da je dužnosnica podnijela zahtjev za mišljenjem u kojem navodi kako joj je uslijed epidemije COVID-19 virusa plaća smanjena na tri mjeseca za 15% te traži mišljenje Povjerenstva treba li navedeno prijaviti kao promjenu u izvješću o imovinskom stanju dužnosnika.

Izvjestiteljica predlaže da se donese mišljenje da je dužnosnica dužna sukladno članku 8. stavku 2. ZSSI-a, istekom godine Povjerenstvu prijaviti promjenu u visini plaće koju prima za obnašanje dužnosti zamjenice gradonačelnika Grada Koprivnice, ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-48/20, na zahtjev dužnosnika PETRA PETRIČEVIĆA, zamjenika općinskog načelnika koji obnaša dužnost općinskog načelnika Općine Lovreć,** iznosi predmet i navodi da je dužnosnik podnio zahtjev za mišljenjem u kojem navodi da je dana 20. veljače 2020.g. preuzeo obavljanje poslova općinskog načelnika Općine Lovreć, ali da nije promijenio dužnost koju obnaša, jer i nadalje obnaša dužnost zamjenika općinskog načelnika Općine Lovreć. Također iznosi da je navedenu dužnost obnašao volonterski, bez zasnovanog radnog odnosa, do posljednjeg dana mjeseca travnja 2020.g., koji mu je ujedno bio zadnji radni dan kod bivšeg poslodavca odnosno da je profesionalno započeo obnašati dužnost zamjenika općinskog načelnika s danom 1. svibnja 2020.g., čime je po sili zakona postao zaposlenikom Općine Lovreć. Navodi da je zaprimio dva automatski generirana e-maila koja je od Povjerenstva dobio 27. svibnja 2020.g. te su mu isti prouzročili određene nejasnoće, jer se u jednom navodi da je dužan podnijeti izvješće o imovinskom stanju dužnosnika povodom prestanka obnašanja dužnosti, a u drugom da je dužan podnijeti izvješće zbog stupanja na dužnost, a ZSSI nije predvidio nastalu situaciju. Napominje kako bi bilo logično da podnese jedno izvješće zbog promjene u načinu obnašanja dužnosti i traži mišljenje Povjerenstva kako treba postupiti.

Izvjestiteljica predlaže da se donese mišljenje da je dužnosnik koji obnaša dužnost općinskog načelnika Općine Lovreć, dužan dostaviti izvješće o imovinskom stanju dužnosnika povodom prestanka obnašanja dužnosti zamjenika općinskog načelnika Općine Lovreć navođenjem stvarnog datuma prestanka obnašanja te dužnosti, te izvješće o imovinskom stanju povodom stupanja na dužnost, na način da će u padajućem izborniku dužnosti odabrati „zamjenik općinskog načelnika koji obnaša dužnost općinskog načelnika“, uz naznaku datuma početka obnašanja iste dužnosti.

Dužnosnik će u izvješću koje se podnosi povodom stupanja na navedenu dužnost navesti da istu dužnost obnaša profesionalno te podatke o plaći koju prima, a u napomeni istog izvješća naznačit će razdoblje volonterskog obnašanja iste dužnosti te iznos volonterske naknade koji je primao, ako ju je primao te datum od kada dužnost obnaša profesionalno.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-49/20, na zahtjev dužnosnice ALENKE KOŠIŠA ČIČIN-ŠAIN, zamjenice direktora Fonda za zaštitu okoliša i energetsku učinkovitost,** iznosi predmet i navodi da je dužnosnica podnijela zahtjev za mišljenjem u kojem navodi kako Fond priprema javni poziv za 8. lipnja 2020.g. za subvencioniranje kondenzacijskih bojlera za građane kojima su nekretnine stradale u potresu koji je pogodio Zagreb i okolne županije te da je i sama vlasnica stana koji je kao i cijela zgrada ozbiljnije stradao u potresu. Nadalje, dužnosnica navodi kako je sama započela obnovu stana te bi se željela javiti na javni poziv. Isto tako dužnosnica navodi kako je Fond osigurao 41 milijun kuna te da će se poštovati red kupnje prema prijavi, a neće se koristiti načelo „najbržeg prsta“ jer je ideja da se svima zainteresiranima kojima su nekretnine stradale u potresu osigura subvencija kupnje bojlera sa maksimalno 8 tisuća kuna, odnosno 80% od vrijednosti bojlera. Stoga, dužnosnica postavlja pitanje može li se javiti na predmetni poziv , a da pri tome ne bude u sukobu interesa.

Izvjestiteljica predlaže da se donese mišljenje da dužnosnica kao privatna osoba može javiti na javni poziv Fonda za subvencioniranje kupnje kondenzacijskih bojlera za građane kojima su nekretnine stradale u potresu u Zagrebu i okolnim županijama ukoliko su za to predviđena sredstva od strane Fonda dovoljna za subvencioniranje svih uredno zaprimljenih zahtjeva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-72/19, na zahtjev dužnosnika IVE DUJMIĆA, gradonačelnika Grada Opatije**, iznosi predmet i navodi da je Povjerenstvo na 48. sjednici, dužnosniku dalo Mišljenje prema kojem Grad Opatija može stupiti u poslovni odnos s trgovačkim društvom Marea d.o.o., u 100% vlasništvu dužnosnikove supruge, u smislu dodjele poticaja po Programu poticanja zapošljavanja i poduzetništva te razvoja zaleđa u 2019.g., ako isto društvo udovolji uvjetima Programa te pod uvjetom da dužnosnik postupi u skladu s uputama Povjerenstva iz navedenog mišljenja, a u cilju izbjegavanja sukoba interesa.

Dužnosnik je dostavio dokumentaciju kojom dokazuje da je postupio u skladu s uputama Povjerenstva.

Izvjestiteljica predlaže da se donese odluka kojom se utvrđuje da je dužnosnik Ivo Dujmić, gradonačelnik Grada Opatije, postupio sukladno uputama sadržanim u Mišljenju Povjerenstva, broj: 711-I-1007-M-72/19-03-11 od 3. svibnja 2019.g., te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**